**Veľké zmeny na trati Bratislava – Komárno**

**Od 13. decembra bude na linke Bratislava – Dunajská Streda – Komárno jazdiť v spolupráci s rakúskymi ÖBB 59 vlakov Železničnej spoločnosti Slovensko. Najrýchlejší z nich zvládne trasu za 102 min.**

Prechod z RegioJetu na ZSSK bude mať minimálny vplyv na zákazníkov. Spoločnosti sa dohodli na podmienkach predaja cestovných lístkov.

Národný dopravca sa rozhodol rozšíriť platnosť SUPERGARANCIE ZSSK aj na túto vnútroštátnu trať*.* Cestujúcim ZSSK za meškanie 60 a viac minút v ich cieľovej stanici garantuje odškodnenie až do výšky 100 % cestovného, pričom táto garancia sa vzťahuje na takmer všetky meškania.

*„SUPERGARANCIU ZSSK sme sa rozhodli zaviesť medzi Bratislavou a Komárnom z toho dôvodu, že ide v podstate o uzatvorenú trať, kde je grafikon, ak nám niekto nevbehne do cesty, dobre nastavený a predvídateľný. Zároveň chceme motivovať cestujúcich, aby vymenili auto za vlak, čo má nespočetné výhody, ako sú ekologickosť alebo efektívne trávenie času odpočinkom, zábavou či prácou,“* hovorí generálny riaditeľ ZSSK Filip Hlubocký.

Nárok na SUPERGARANCIU ZSSK má každý zaregistrovaný cestujúci, ktorý si zakúpi vnútroštátny jednorazový cestovný lístok v e-shope ZSSK alebo v mobilnej aplikácii Ideme vlakom a v procese nákupu pri zadávaní mena a priezviska lístok priradí k svojmu zákazníckemu kontu zadaním čísla registrácie (platba kreditom nie je podmienkou). Minimálna suma cestovného prislúchajúceho na daný vlak a úsek na uplatnenie SUPERGARANCIE ZSSK na linke Bratislava – Komárno je 1 €.